Triði sigurin á rað varð fingin til høldar, tá vit við blaðungum liði vunnu stórsigur móti EB/Streymi FM-gullið hjá HB var longu staðfest, tá okkara dystur byrjaði, og sjálvandi nýttu vit høvi til at ynskja grannunum til lukku við suverena gullinum. Tað høvdu vit tó stórvegis tíð at hugsa um, nú vit hava vunnið okkum aftur í góða støðu, tá talan er um møguleika fyri heiðursmerkjum í ár. Men tað var við einum sera ungum liði, at vit í dag fóru undir setningin. Av teimum ellivu, sum Jákup á Borg hevði sent á vøllin, vóru tað bert tríggir, sum ikki hava aldur at spæla á U21-landsliði. Teir tríggir vóru Andrias, Eli og Alex, sum so høvdu eina rúgvu av blaðungum spælarum at renna fyri seg. Millum annað vóru tvíburarnir, Gilli og Hugin í høgru síðu, og teir nýttu ikki langa tíð um at prógva seg. Dysturin var bara tríggjar minuttir gamal, tá Gilli streyk avstað í høgru, og so kundi Hugin senda flata innleggið yvir móti stólparótini. Og tað var sonn veitsla fyrstu minuttirnar. Hugin var aftur upp á spæl, tá Benjamin stýrdi innleggi úr høgru í kassan, og lítla løtu seinni var Hugin aftur á máltalvuni, tá hann revsaði mistak frá gesta-málverjanum. So var alt líka sum avgjørt, longu áðrenn tað byrjaði, og tað merkti eisini intensitetin í dystinum. Michal økti til 4-0 við fínum skoti, áðrenn Gestur minkaði um munin fyri gestirnar. Eftir steðgin skaptu vit hópin av møguleikum, og við størri neyvleika kundi sigurin tað sama verið tvísiffraður. Tað gjørdist tó bert talan um eitt mál afturat, tá Meinhard beindi innlegg frá Alex í meskarnar, og so kundu vit fegnast um, at vit nú sjálvi kunnu gera av, um silvurmerkini skulu í okkara lut um ein mánað. Fyrsti setningurin verður longu mikukvøldið, tá útsetti ólavsøkudysturin móti 07 Vestur skal avgreiðast.